Susret / Znam
"Susret / Znam" šesta je singl-ploča sarajevske pop-rok grupe Ambasadori. Objavila ga je izdavačka kuća Diskoton 1974. Na A-strani je pop-rok balada "Susret" za koju je muziku, tekst i aranžman napisao gitarist i vođa Ambasadora Slobodan Vujović. Osim kvalitetne pjevačke izvedbe Ismete Dervoz, zanimljiva je i lirska instrumentalna pratnja na flauti i solo na električnoj gitari u sredini pjesme. Na B-strani je pjesma "Znam" za koju je muziku, tekst i aranžman napisao basist Ambasadora Ivan Vinković. Ovom singl pločom Ambasadori su potvrdili pjevački i izvođački kvalitet, koji ih je svrstao (zajedno s Indexima) u sam vrh tadašnje rane sarajevske pop-rok scene s početka 1970-ih. Objavljena je godinu prije njihove prve LP ploče, a fotografiju i dizajn za omot uradio je Dragan S. Stefanović.